An Oidweibasumma gibts ibaroi in Eiropa und in Nordamerika. In Schweden hoasst a "Brittsommar", wengan Namanstag vo da Brigitta oda Britta am 7. Oktoba. In Finnland sogns "ruska-aika" (Zeit vo da Braunfeabung). In de Mittlmeerlenda is ea ois "St.-Martins-Summa" (z.B. franz. Ete de la Saint-Martin) bekonnt, wei am 11. Novemba da Namanstag vum Heiligen Martin is. In Polen und Russland nennt ma de Zeit "Weibasumma" (poln. babie lato, russ. babje leto), in da Schweiz "Witwensömmerli" (vo da zwoatn Jugend vo ejtan Fraun) und in Behmen "Wenzel-Sommer" (Namanstag vum Hl. Wenzel am 28. Septemba). Da japanische Brauch vom Momijigari beschreibt de Sitte, bei scheenan Heabstwetta Landschoftn und Parks mit heabstlicha Laabfeabung, bsondas vo Ahornbaama und -waidan z bsuachn.